
Europa-Parlamentets beslutning om WTO-Dohaudviklingsdagsordenens fremtid

Europa-Parlamentet,

1. der henviser til den erklæring, der blev vedtaget på WTO's ministerkonference i Doha den 14. november 2001,

2. der henviser til sine tidligere beslutninger om Dohaudviklingsdagsordenen,

3. der henviser til forretningsordenens artikel 103, stk. 2,

A der henviser til, at WTO's drøftelser på ministerplan med henblik på at afslutte Doharunden gik i stå i slutningen af juli 2008,

B der henviser til, at der blev gjort visse fremskridt, som bragte WTO-medlemmerne tæt på at afslutte aftalen,

C der henviser til, at udviklingslandenes, navnlig de mindst udviklede landes, interesser og alle WTO-medlemmernes forpligtelse, hvad angår udviklingsrunden, bør stå i centrum for drøftelserne,

D der henviser til, at manglende afslutning i høj grad kan underminere det multilaterale handelssystems troværdighed, hvilket igen kan skade WTO som sådan,

E der henviser til, at det dag for dag bliver stadig mere vigtigt at afslutte Dohaudviklingsrunden, eftersom den økonomiske og finansielle situation fortsat forværres,

1. er meget skuffet og bekymret over, at WTO-ministermøderne gik i hårdknude i juli sidste år;

2. gentager sin fulde støtte til den multilaterale tilgang til handelspolitik og til et WTO, der er i stand til at sikre et velafbalanceret resultat for den internationale handel med fuld respekt for 2015-målene;

3. er overbevist om, at under de nuværende omstændigheder, der er karakteriseret af økonomisk og finansiel krise, ville en vellykket afslutning på Doha-runden kunne være en stabiliserende faktor; støtter fortsat fuldt ud DDA, idet der er behov for, at WTO hurtigt kommer i gang med at tackle de globale udfordringer inden for fødevaresikkerhed, energi og klimaændringer, så snart denne runde er afsluttet;

4. er fuldt ud klar over de problemer, der er forbundet med en pakkeløsning; glæder sig over de fremskridt, der hidtil er gjort i forhandlingerne, som vil kunne danne et vigtigt og konsolideret grundlag for det næste møde med henblik på at genoptage Doha-forhandlingerne og nå frem til et vellykket resultat;

5. opfordrer EU, USA og G20 som nye store økonomiske aktører til at påtage sig deres ansvar i de igangværende forhandlinger, fuldt ud at respektere udviklingsrundens ånd samt gøre deres yderste for at nå en aftale senest ved udgangen af indeværende år, således at Dohaudviklingsrunden stadig kan afsluttes i 2009; understreger endnu engang vigtigheden af at skelne mellem udviklingslande og nye industrilande;

6. opfordrer Indien og USA til hurtigst muligt at finde en politisk løsning for så vidt angår den særlige beskyttelsesmekanisme for at sikre en rimelig balance mellem handels- og udviklingsmæssige interesser, som vil muliggøre drøftelse og løsning af andre landbrugsrelaterede spørgsmål, såsom udbredelsen af toldkontingenter, toldforenkling og bomuldsstøtte samt spørgsmål vedrørende markedsadgang for ikke-landbrugsvarer og tjenesteydelser;

7. mener, at vanskelighederne i forbindelse med Dohaudviklingsdagsordenen viser, at der, når runden er afsluttet, er behov for, at spørgsmålet om en reform af WTO tages op hurtigst muligt med henblik på at gøre institutionen mere effektiv og gennemsigtig samt at øge dens demokratiske legitimitet og integration i den bredere global forvaltningsstruktur; gentager behovet for målrettet teknisk bistand og kapacitetsopbygning for at bistå udviklingslandene, således at de reelt kan engagere sig i Dohaudviklingsdagsordenen;

8. opfordrer Kommissionen og Rådet til at indgå en aftale for at sikre Parlamentets fulde deltagelse i EU’s internationale handelsforhandlinger;

9. pålægger sin formand at sende denne beslutning til Kommissionen, Rådet, medlemsstaternes regeringer og parlamenter samt generaldirektøren for WTO.

